พสกนิกรจังหวัดตราด ร่วมพิธีตักบาตรข้าวสารอาหารแห้ง ถวายเป็นพระราชกุศล เนื่องในโอกาสวันเฉลิมพระชนมพรรษา 12 สิงหาคม 2562
วันนี้ (12 ส.ค. 62) นายประเสริฐ ลือชาธนานนท์ ผู้ว่าราชการจังหวัดตราด นำคณะข้าราชการ พ่อค้า ประชาชนจำนวนมาก ร่วมพิธีทำบุญตักบาตรข้าวสารอาหารแห้งพระภิกษุสงฆ์และสามเณร จำนวน 88 รูป ถวายเป็นพระราชกุศล สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในวันเฉลิมพระชนมพรรษา 12 สิงหาคม 2562 ซึ่งจังหวัดตราด จัดขึ้นบริเวณศาลา 100 ปี ตราดรำลึก และบริเวณหน้าศาลากลางจังหวัดตราด โดยมีประชาชนชาวตราดจำนวนมากสวมใส่เสื้อสีฟ้าเข้าร่วมพิธีในครั้งนี้          สำหรับการจัดพิธีทำบุญตักบาตร เนื่องในโอกาสมหามงคลปีนี้ มีประชาชนจำนวนมากพร้อมใจกันสวมเสื้อสีฟ้าเข้าร่วม เป็นสิ่งแสดงให้เห็นถึงความจงรักภักดีต่อ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ทรงประกอบพระราชกรณียกิจมากมายในการช่วยพัฒนาความเป็นอยู่ของประชาชน โดยเฉพาะโครงการศิลปาชีพพิเศษ ซึ่งเป็นการสร้างอาชีพ สร้างรายได้ให้กับประชาชนผู้ยากไร้ หรือพระราชเสาวนีย์ของพระองค์ ในเรื่องของการดูแลรักษาสภาพแวดล้อม และการปลูกป่าเพื่อช่วยลดภาวะโลกร้อน          อย่างไรก็ตามในช่วงสายของวันเดียวกันเหล่าข้าราชการ และประชาชนชาวตราดจะได้ร่วมกันจัดพิธีลงนามถวายพระพรแด่พระองค์ ส่วนในช่วงค่ำจะได้มีการจัดพิธีจุดเทียนชัยถวายพระพรชัยมงคล เนื่องโอกาสมหามงคลในครั้งนี้ ที่ศาลาประชาคมจังหวัดตราด#พสกนิกรจังหวัดตราด #ตักบาตรข้าวสารอาหารแห้ง #ถวายเป็นพระราชกุศล #วันเฉลิมพระชนมพรรษา #สำนักข่าวกรมประชาสัมพันธ์ #NNT #ILOVETHAILAND